Шчучын (аэрадром)

Шчучын — дзеючы аэрадром, былы ваенны. Размешчаны на ўсход ад аднайменнага горада Шчучын (Гродзенская вобласць, Беларусь).

Цяпер аб’ект эксплуатуе грамадска-маладзёжнае аб’яднанне аматараў авіяцыі.

 Гісторыя 
Аэрадром быў пабудаваны пасля Польскага паходу Чырвонай Арміі ў 1939 годзе. Перад пачаткам вайны ў 1941 годзе ў Шчучыне дыслакаваўся 122-і знішчальны авіяцыйны полк на І-16. У першыя дні вайны горад і аэрадром падвергліся моцнай бамбардзіроўцы.

У красавіку 1941 года загадам НКА № 0792 ад 27.03.1941 года на аэрадроме быў сфармаваны 190-ы штурмавы авіяцыйны полк на самалётах Іл-2. Да пачатку вайны знаходзіўся ў стадыі фарміравання, да баявых дзеянняў гатовы не быў. На другі дзень вайны з’ехаў у Варонеж для канчатковага фарміравання і навучання. Пасля прайшоў усю вайну на Іл-2, атрымаў ганаровае найменне Дзвінскі. У 1946 годзе быў расфармаваны на аэрадроме Ліелвардэ Латвійскай ССР.

Пасля вайны ў чэрвені 1945 года на аэрадроме быў размешчаны 10-ы асобны разведвальны авіяцыйны Маскоўска-Кёнігсбергскі Чырванасцяжны ордэна Суворава полк. Быў узброены самалётамі Пе-3. У 1951 годзе полк атрымаў на ўзбраенне новыя самалёты Іл-28Р. На перыяд рэканструкцыі УПП ён грунтаваўся на аэрадроме Бяроза. Іл-28 эксплуатаваліся да 1968 года. Пачынаючы з 1963 года полк узбройваўся самалётамі Як-28Р, на якіх лётаў да 1978 года. З 1971 года атрыманы самалёты МіГ-21Р, а з 1978 года на замену Як-28Р прыйшоў МіГ-25РБ (толькі 1-я эскадрылля). З 1983 па 1991 гг. 3 эскадрылля лётала на МіГ-25БМ, а 1-я эскадрылля з 1978 года па 1993 год была на МіГ-25РУ. З 1991 года полк пачаў атрымліваць новыя самалёты-разведчыкі — Су-24МР (для 2-й эскадрыллі).

У перыяд з 1960 і да свайго расфармавання 1 ліпеня 1989 года на аэрадроме грунтаваўся 979-ы знішчальны авіяцыйны Ваўкавыскі Чырванасцяжны ордэна Суворава полк на самалётах МіГ-19С (1960—1976), МіГ-23С (1974—1978) і МіГ-23МЛ (з 1977 па 1988).

 Заўвагі 

 Літаратура 
 Анохин В. А., Быков М. Ю. Все истребительные авиаполки Сталина. Первая полная энциклопедия. — Научно-популярное издание. — М.: Яуза-пресс, 2014. — 944 с. — 1500 экз. — ISBN 978-5-9955-0707-9.

 Спасылкі 

 Аэрадром у Шчучыне
 Карта аэрадрома

Катэгорыя:Аэрадромы Беларусі
Катэгорыя:Шчучынскі раён
Катэгорыя:З’явіліся ў 1939 годзе
Катэгорыя:1939 год у Беларусі